824 bejelentést fogadott 2019-ben a Nemzeti Média- és Hírközlési Hatóság (NMHH) internetes jogsegélyszolgálata, az Internet Hotline – derül ki az NMHH által most nyilvánosságra hozott tavalyi statisztikákból.

Ez 13 százalékkal több bejelentést jelent 2018-hez képest. 2019-ben a bejelentések közül a legtöbb bejelentés, összesen 276 darab a pedofil tartalom kategóriába esett. Nagyjából fele ennyi bejelentés szólt hozzájárulás nélkül közzétett tartalmakról (148 darab) és adathalász tartalmakról (142 darab).

Figyelmet érdemlő, hogy a gyerekek szexuális kizsákmányolását rögzítő anyagokról szóló bejelentések száma jelentősen, háromszorosára nőtt 2018-hoz képest.

Az ebbe a kategóriába tartozó bejelentések közel harmada minősült feltételezhetően gyermekpornográfiának. Ezeket az eseteket a hotline munkatársai további intézkedésre elküldték a Nemzeti Nyomozó Irodának (NNI), vagy ha a tartalom külföldi szerveren volt, a magyar médiahatóságéhoz hasonló hotline-okat összefogó ernyőszervezet, az INHOPE rendszerén keresztül továbbították az érintett országok hotline-jainak.

Az NMHH szerint 2019-ben érkezett kiemelkedően sok bejelentett gyerekpornó tartalom az erősödő hazai netezői odafigyelés mellett azzal is magyarázható, hogy a Kanadai Gyermekvédelmi Központ (Canadian Centre of Child Protection) projektje, az Arachnid automatizált alkalmazás többször is jelentős mennyiségű tartalmat továbbított a világ hotline-jainak.

A médiahatóság tájékoztató weboldalt indít szülőknek

Az NMHH ma bejelentette azt is, hogy néhány hét múlva, március elsejétől elindít egy weboldalt, mely a Gyerekanaten.hu címen a szülőkhöz szól, és

rövid, világos szócikkek formájában magyarázza el azt a sok furcsaságot, amiről a gyerekeik online tapasztalataik kapcsán beszélnek.

Az oldal megismertetésére – egyben a biztonságosabb internet napjának idei témájához, az online identitáshoz kapcsolódva – az NMHH készített egy 15 másodperces videót. Ebben visszabontják egy lány közösségi médiás fotóját, míg a jellegzetes beállítások, szűrők és matricák mögül előtűnik egy valóságos gyerek.

A készítők azt a távolságot érzékeltetik ezzel, amely a közösségi médiában szinte természetes módon létrejön az online és a valóságos identitás között. Az NMHH fontosnak tartja, hogy a szülők beszéljék meg a gyermekeikkel arról, hogy milyen képet alkotnak másokról online megjelenésük alapján, és ők milyennek mutatják magukat az interneten.

Bárki tehet bejelentést akár névtelenül is

A 2011 óta működő Internet Hotline internetes jogsérelmek orvoslásában segít a bejelentőknek. Az ügyintézés nem hatósági eljárás, az IH levélben kéri a jogsértő tartalmak eltávolítására a tartalom- vagy tárhelyszolgáltatókat.

Az Internet Hotline nem gyűjt adatokat a bejelentőiről, akár névtelenül is segítséget kérhet bárki a bejelentő felületen vagy e-mailben.

Borító: pexels.com